Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.

Cyflwyniad  
Yn y traethawd hwn, ymatebir yn feirniadol i erthygl Lewis (2011) gan ddangos dealltwriaeth a gwybodaeth o’r themâu sy’n gysylltiedig ag addysgu’r Gymraeg yn y sector Saesneg. Bwriad yr erthygl yw edrych dros y gwahanol fathau o addysgu dwyieithog a ddefnyddir gan athrawon yn dilyn cyhoeddiad Llywodraeth Cymru (2010) sef ‘Strategaeth Addysg Cyfrwng Cymraeg’. Lansiwyd y strategaeth yn dilyn llwyddiant cynllun gweithredu Llywodraeth Cymru (2003) ‘Iaith Pawb’ a anelodd i gynyddu'r nifer o bobl sy’n medru’r ddwy iaith, y Gymraeg a’r Saesneg  erbyn 2010, a’u galluogi i fyw eu bywydau drwy un iaith neu’r llall neu drwy’r ddwy. Ychwanega Llywodraeth Cymru (2010) fod llwyddiant y ‘Strategaeth Addysg Cyfrwng Cymraeg’ wedi cyrraedd rhannau dwyieithog ledled Ewrop a’r byd fel arfer da. Dengys hyn effeithiolrwydd addysg ddwyieithog yma yng Nghymru oherwydd bod gwledydd ar draws y byd yn cydnabod ein llwyddiant gan fabwysiadau’r un  systemau (Lewis, 2011).

Trafoda Lewis (2011) sawl dull o addysgu ail iaith o fewn ysgolion ar draws y byd, megis y dulliau trochi a thrawsieithu. Cydnabyddir y dylai'r rhain cael eu defnyddio’n bwrpasol, hynny yw, yn ddibynnol ar lefel gallu ieithyddol unigolion gan deilwra gwersi yn ôl anghenion unigolion. Felly, mae’n bwysig bod athrawon yn darparu cyfleoedd cyfoethog i ddisgyblion er mwyn datblygu eu sgiliau cyfathrebu llafar, oherwydd heb y gallu hwn, ni fedr plant wneud cynnydd ar eu sgiliau darllen neu ysgrifennu (Johnston a Nahmad-Williams, 2009). Amlinella Donaldson (2015:57 ) bwysigrwydd ar holl ddisgyblion Cymru  fagu “mwy o allu a hyder wrth sgwrsio am amrywiaeth gynyddol o bynciau yn y Gymraeg” i’r dyfodol. Barna Estyn (2018) fod pwyslais ar fedrau llafaredd, megis siarad a gwrando,  yn cefnogi datblygiad sgiliau darllen a chywirdeb yn arbennig wrth ysgrifennu.

Lleisia García (2009) mai trwy addysg ddwyieithog yw’r unig ffordd y dylai plant gael eu haddysgu  yn yr unfed ganrif ar hugain a bod gan addysg ddwyieithog y potensial i drawsnewid bywydau pobl ar draws y byd i gyd. Cytuna Donaldson (2015) gyda’r datganiad hwn wrth gyfeirio at Rieni dros Addysg Gymraeg. Pwysleisia’r manteision â phosibilrwydd o agor drysau i blant a phobl ifanc wrth gyrraedd y gweithle. Felly, mae’n bwysig bod athrawon yn medru darparu addysg lawn er mwyn sicrhau bod disgyblion yn derbyn y cyfleoedd gorau i ddatblygu ar eu hail iaith fel nad ydynt yn cael eu rhwystro i’r dyfodol.

Er cyflwyna Lewis (2011) addysgeg amrywiol ar gaffael iaith yn ei erthygl, nid oes unrhyw sôn am yr heriau ac anawsterau y gall bod gan rai plant. Trafoda Johnston a Nahmad-Williams (2009) bod plant yn datblygu dealltwriaeth o gystrawen ac ynganiad ar gyfradd wahanol. Serch hynny, mae’n bwysig bod athrawon yn medru adnabod pan fydd gan blentyn anhawster ieithyddol a fedrai bod yn gysylltiedig ag anawsterau eraill, megis awtistiaeth, dyslecsia a dyspracsia. Felly, mae’n hanfodol nad ydy athrawon yn drysu rhwng diffyg dealltwriaeth o ran cynnwys gwers ag anawsterau ieithyddol.

Thema 1 – Trochi  

Trafoda Lewis (2011) nifer o wahanol ddulliau y gall athrawon eu defnyddio wrth addysgu ail iaith. Nodwyd gan Lewis (2011) fod y dull trochi yn un o’r dulliau mwyaf poblogaidd. Yn ôl Johnson (1997) datblygodd y dull trochi yn boblogaidd yn Quebec ar ddiwedd y chwedegau wrth addysgu plant Saesneg i gyfathrebu yn Ffrangeg. Atega Baker (2006) fod y dull yn boblogaidd yng Nghanada hefyd wrth drafod Saesneg a Ffrangeg. Fodd bynnag, amlinella Lewis (2011) statws uchel y ddwy iaith hyn, ieithoedd a chant eu defnyddio yn aml ledled y byd o’u cymharu â’r Gymraeg bellach yn iaith leiafrifol yng Nghymru.

Sonia Lewis (2011) am nifer o ysgolion ledled Cymru sy’n addysgu disgyblion o gartrefi di-Gymraeg ac o gartrefi Cymraeg ochr yn ochr â’i gilydd ac ystyria hyn i fod yn gyfle da i ymestyn ar eu sgiliau trwy amryw o brofiadau cwricwlaidd. Mae’n bwysig nodi bod dwy ddarpariaeth ar gael yma, megis addysg drochi i ddisgyblion o gartrefi di-Gymraeg ac addysg iaith treftadaeth i ddisgyblion o gartrefi Cymraeg a’r Gymraeg felly yn sail i’r ddwy. Yn syml, addysg iaith treftadaeth yw addysg trwy’r iaith gryfaf disgyblion (Baker, 2006). Golyga hyn bod modd neilltuo sylw i gynnwys pynciol yn hytrach nag ar y cyfrwng ieithyddol.   Ar y pwynt hwn, rhaid ystyried y  Parth Datblygiad Procsimaidd (PDP), Vygotsky (1962) a drafoda  lefel her a ddarparir i ddisgyblion lle mae’r dysgu gorau yn digwydd; a chan ystyried bod dau begwn yn y dosbarthiadau o ran gallu ieithyddol, ni fydd y plant o gartrefi di-Gymraeg yn medru cyrraedd eu PDP mewn cyd-destun cwricwlaidd oherwydd byddant yn canolbwyntio’n fwy ar y cynnwys ieithyddol. Hefyd, ceir her o geisio anelu’r cynnwys ieithyddol rhwng disgyblion galluog iawn a disgyblion llai galluog. Gyda hyn, daw’r risg o orlwytho rhai disgyblion a diffyg ymestyn eraill. Yng nghyd-destun yr iaith Gymraeg a’r Saesneg, caiff Saesneg ei chaffael yn naturiol ei phresenoldeb clir drwy Gymru benbaladr, yn wahanol i’r Gymraeg sy’n ddibynnol ar gymunedau lle mae’r Gymraeg yn gryf ar aelwydydd, mewn pentrefi ac yn yr ysgol lle caiff dysgwyr gyfleoedd i glywed a defnyddio’r iaith (Gathercole a Thomas, 2009).

Cyfeiria Lewis (2011) at yr hen Ysgol Rhydfelen yn yr erthygl gan nad oeddent yn addysgu mathemateg neu wyddoniaeth drwy’r Gymraeg yno. Barna Lewis (2011) y gallai hyn ddylanwadu ar feddyliau dysgwyr i ystyried nad oedd y Gymraeg yn bwysig wrth ymdrin â’r pynciau yma. Yn ôl Theori Dysgu Cymdeithasol Bandura (1978) os nad yw athrawon yn adlewyrchu pwysigrwydd yr iaith, mae’n fwy tebygol i blant feddwl nad yw’r iaith werth ei hystyried. Ychwanegodd Baker (2006) y gallai hyn fod wedi niweidio statws yr iaith.

Gyda hyn, arweinia Lewis (2011) ein sylw tuag at y ffaith fod pynciau megis y gwyddorau cymdeithasol yn gwbl ddibynnol ar iaith er mwyn gallu gwneud synnwyr ohonynt, ac felly daw’r her gyda dull megis trochi pan na fydd y plant yn medru deall cynnwys gwers yn llawn oherwydd amrywiaeth o ran  cystrawen ieithyddol. Er dweud hyn, noda Johnstone a Nahmad-Williams (2009) fod dwy ran i gaffael iaith, sef ‘iaith dderbyniol’ lle bydd dysgwyr yn dechrau deall yr iaith trwy wrando arni dros gyfnod o amser, ac ‘iaith fynegiannol’ sef iaith ar lafar. Ychwanega Johnstone a Nahmad-Williams fod ‘iaith dderbyniol’ bob amser yn datblygu’n gyflymach nag ‘iaith fynegiannol’ a thrwy’r dull trochi y digwydd hyn. Credir ei fod yn bwysig bod athrawon yn ymwybodol o hyn oherwydd dengys yr ymchwil na fydd cynnydd amlwg yn syth o ran eu gallu ar lafar. Felly byddai asesu eu dealltwriaeth yn fanteisiol.

Noda Montessori (1949) fod plant yn fwy tebygol o ddysgu ieithoedd newydd rhwng tair a chwe blwydd oed. Felly, awgrymir bod ysgolion yn dechrau cyd-weithio gyda rhieni er mwyn ceisio hybu’r iaith Gymraeg o fewn teuluoedd, fel yw’r gobaith gyda’r polisi ‘Iaith fyw; Iaith byw’ (Llywodraeth Cymru, 2014). Credir bod creu amgylchedd cyfrwng Cymraeg yn annog mwy o ddefnydd o’r iaith ac felly’n dechrau creu amgylchedd drochi o fewn y cartref a fyddai’n dechrau gweld cynnydd yng ngallu ieithyddol y plant. 

[bookmark: _GoBack]Nododd Romero a Parrino (1994) y dylai ysgolion ddefnyddio’r dull trochi ar gyfer y blynyddoedd cynnar a dilyn hyn gyda’r defnydd o drawsieithu yn y tymor hir ar ôl i’r plant ddod yn fwy hyderus yn y ddwy iaith.  Nododd Lewis (2011) dylai mwy o wersi cael eu haddysgu trwy ail iaith plant er mwyn annog datblygiad ieithyddol.  Serch hynny, cwestiynir datganiad Romero a Parrino (1994) a ddywed y dylai ysgolion ddilyn y strwythur bod disgyblion ifancach yn profi addysg drochi yn gyntaf ac yn parhau i ddefnyddio trawsieithu yn eu blynyddoedd hŷn. Yn hytrach, credir dylai trawsieithu ddod yn gyntaf oherwydd fel y dywed gan Lewis et al. (2012) cyflwyna trawsieithu cyfleoedd er mwyn defnyddio’r iaith gyntaf er mwyn dod yn fwy hyderus mewn ail iaith trwy ddefnyddio’r iaith gyntaf i gyrraedd y nod; a thrwy wneud hyn, credir ei fod yn gam a ddylai dod rhwng bod yn un ieithog a bod mewn amgylchedd trochi. Er dweud hyn, fe’th nodwyd gan Gathercole a Thomas (2009) fod plant yn caffael yn y Saesneg yn naturiol yng Nghymru, felly mae'n rhaid bod athrawon yn ystyried faint o bwyslais sydd wir angen ar ddatblygiad iaith y plant o fewn y Saesneg ac a ddylen nhw fod yn rhoi mwy o bwyslais ar y Gymraeg. 

Thema 2 – Trawsieithu
Pedagogeg caffael iaith arall a drafodir gan Lewis (2011) yw trawsieithu. Yn ôl García (2009a; 2009b yn Lewis 2011) mae’n prysur ddatblygu yn un o’r dulliau mwyaf amlwg o’r unfed ganrif ar hugain o fewn dosbarthiadau dwyieithog. Trawsieithu yn ôl Lewis (2011) yw term a fathwyd gan Williams a Whitthall yn ôl yn yr 1980au ar gyfer defnydd bwriadol o ddwy iaith o fewn un wers. Ychwanega García (2009) gyda thrawsieithu, caiff mewnbwn y wers, sef deunyddiau darllen a chyfarwyddiadau athrawon, ac allbwn y wers, sef y gwaith ysgrifenedig neu drafodaeth grŵp eu cynllunio’n bwrpasol a chydag amrywiaeth ar draws y gwahanol ieithoedd. Awgryma hyn y dylai athrawon gynllunio’n ofalus ym mha rannau o’r wers y caiff y gwahanol ieithoedd eu defnyddio. Cefnoga Lewis et. al (2012) hyn gan awgrymu y byddai dysgwyr yn gallu gwneud defnydd o’u hiaith gryfaf er mwyn hybu datblygiad a chynnydd yn eu hiaith wannaf, gan gyfoethogi eu dealltwriaeth ac arwain at safonau ieithyddol gwell yn y ddwy iaith.

Nododd Lewis (2011) fod dau fodel ar gael yn gysylltiedig â thrawsieithu, un o dan reolaeth yr athro/athrawes a elwir yn trawsieithu pwrpasol a strwythuredig, ac un o dan reolaeth y disgybl sydd heb ei gynllunio gan yr athro/athrawes. Ymhelaetha Thomas, Apolloni a Parry (2018) ar hyn gan ddweud bod dwy ffordd wahanol i gyflwyno gwers drawsieithu, sef dan arweiniad athro/awes a fyddai’n cynllunio’r union fannau ar gyfer defnyddio gwahanol ieithoedd a defnydd o sgaffaldiau; a’r llall dan arweiniad plentyn, lle byddai’r athro/awes yn asesu bod plentyn yn ddigon annibynnol i wneud penderfyniadau dros ei hun er mwyn gwneud y gorau o’r ddwy iaith. Gyda defnydd o’r ddau fodel, dylai ddwy iaith y disgyblion , yn ôl Lewis (2011), ddatblygu’n ddigonol iddynt fanteisio ar drawsieithu fel arf ar gyfer dysgu gwirioneddol. Cytuna Williams (1996) a Cenoz a Gorter (2017) fod  angen i blant fedru trawsieithu gan ddefnyddio dwy iaith i’w mantais wrth ddeall a defnyddio gwybodaeth er mwyn gwneud synwyr o’r hyn sydd o’u blaenau.   

Tynnwyd sylw gan Baker (2003a, yn Lewis, 2011) at fanteision ynghlwm â thrawsieithu fel  dull sy’n hyrwyddo dealltwriaeth ddyfnach a llawnach o gynnwys pynciol. Serch hynny, ceir tystiolaeth sy’n profi bod trawsieithu yn fwy poblogaidd mewn rhai pynciau nag eraill.  Mewn un achos, defnyddiwyd y dull mewn 16.7% o wersi mathemateg a gwyddoniaeth o gymharu â 72.2% o wersi celfyddydol a’r dyniaethau (Thomas, Appoloni a Parry, 2018). Awgryma Thomas, Appoloni a Parry (2018) mai un rheswm posib dros y defnydd prin o drawsieithu  yw’r defnydd o derminoleg ryngwladol o fewn y pynciau. Allweddol yw hi felly i athrawon ddefnyddio trawsieithu o fewn cyd-destunau addas heb amharu ar gynnydd academaidd disgyblion trwy rwystro’u dealltwriaeth.    


Diweddglo

I gloi, mae'n rhaid denu sylw tuag at y dyfyniad a ddefnyddir gan Lewis (2011, t. 83) er mwyn dod a’i erthygl i ben, sef “bilingual education in the twenty-first century must be reimagined and expanded” (Garcia, 2009:a9, yn Lewis, 2011). Serch hynny, ni ellir gobeithio am fawr o gynnydd os ydy athrawon yn parhau i ddangos anawsterau a diffyg methodoleg addysgu ail iaith (Donaldson, 2015). Adnabuwyd hyn gan Sir Pen-y-bont a’r Ogwr (2017) sydd wedi sefydlu cynllun gweithredu er mwyn gweithio gyda’i athrawon a sicrhau eu bod nhw’n hyderus ac yn fedrus wrth addysgu’r Gymraeg fel ail iaith trwy eu danfon ar gynlluniau sabothol. 

Credir er mwyn hybu rhagor o ddatblygiad yng ngallu plant a ddefnyddir y Gymraeg fel ail iaith, dylid dechrau eu hannog i ehangu ar eu profiadau tu hwnt i furiau’r dosbarth. Credir y dylai ysgolion Gymraeg ac ysgolion Saesneg dechrau gweithio gyda’i gilydd er mwyn cynnal clybiau allgyrsiol trwy gyfrwng y Gymraeg fel bod gan y plant di-Gymraeg ac hyd yn oed y plant gyda Chymraeg gwan sy’n mynychu ysgolion cyfrwng Cymraeg y cyfleoedd i ddefnyddio ac ymarfer eu Cymraeg gyda phobl a phlant sy’n hyderus yn ei denfyddio. 

